LĒMUMA PROJEKTS

**Par kolektīvā iesnieguma “Par drošu un izgaismotu gājēju ceļu gar Alūksnes ezeru” izskatīšanu**

Alūksnes novada pašvaldībā (turpmāk – Pašvaldība) 2023. gada 14. martā saņemts un ar Nr. ANP/1-23/23/250 reģistrēts iniciatīvas autora (turpmāk – Iesniedzējs) kolektīvais iesniegums ar lūgumu Pašvaldībai izskatīt iniciatīvu par apgaismojuma izbūvi gājēju ceļam gar Alūksnes ezeru, sākot no Ozolu ielas līdz Ezermalas ielai.

Pašvaldību likuma 56. panta pirmās daļa noteic, ka kolektīvo iesniegumu pašvaldībai par tās kompetencē esošiem jautājumiem ir tiesīgi iesniegt Latvijas Republikas pilsoņi, kuri iesnieguma iesniegšanas dienā ir sasnieguši 16 gadu vecumu un kuru dzīvesvieta ir deklarēta pašvaldības administratīvajā teritorijā vai kuriem pieder likumā noteiktajā kārtībā reģistrēts nekustamais īpašums šajā teritorijā.

Izvērtējot platformā ManaBalss.lv publicēto 248 parakstu vākšanas iniciatīvas iesniedzēju atbilstību Pašvaldību likuma 56. panta otrās daļas 1. punkta nosacījumiem konstatēts, ka 144 persona atbilst kolektīvā iesnieguma iesniedzēju statusam, kas atbilstoši Alūksnes novada pašvaldības administratīvajā teritorijā reģistrēto iedzīvotāju skaitam šā gada 1. janvārī, ir atbilstoši kolektīvā iesnieguma iesniegšanai.

Kolektīvā iesnieguma iniciatīva aicina pašvaldību izbūvēt apgaismojumu gājēju ceļam gar Alūksnes ezeru, sākot no Ozolu ielas līdz Ezermalas ielai.

Atbilstoši Pašvaldību likuma 4. pantā noteiktajam, gādāt par pašvaldības administratīvās teritorijas labiekārtošanu un sanitāro tīrību, t.sk. publiskai lietošanai paredzēto teritoriju apgaismošana un uzturēšana; parku, skvēru un zaļo zonu ierīkošana un uzturēšana, ir pašvaldības autonomā funkcija, līdz ar ko kolektīvais iesniegums ir izskatāms pašvaldības domē.

Iesniegumā kā “gājēju ceļš” norādīta pastaigu taka, kas neietilpst pašvaldības ielu infrastruktūrā, bet ir izvietota dabas un apstādījumu teritorijā Alūksnes ezera piekrastē. Līdz ar ko minētais posms nav iekļauts balstoties uz ekonomiski pamatotu un efektīvu, plašu vajadzību un risinājumu izpēti izstrādāto “Alūksnes pilsētas ielu rekonstrukcijas programma”, kurā prioritāri secīgi noteikti pašvaldības ielu un ceļu ietvaros veicamie darbi.

Citu publisko teritoriju apgaismošanu pašvaldība plāno un īsteno kompleksi ar attiecīgajai teritorijai piegulošu objektu būvniecību.

Ozolu un Ezermalas ielu pārbūve nav šā brīža prioritāro pasākumu sarakstā, līdz ar ko to tiešā tuvumā esošās pastaigu takas apgaismojuma izbūve nav paredzēta Alūksnes novada teritorijas attīstības plānošanas dokumentos “Alūksnes novada ilgtspējīgas attīstības stratēģija 2012.-2030. gadam” un “Alūksnes novada Attīstības programmas 2022.-2027. gadam”, secīgi, Alūksnes novada pašvaldības domes saistošos noteikumos Nr. 1/2023 “Par Alūksnes novada pašvaldības budžetu 2023. gadam” minētajai iniciatīvai nav finansējuma.

Ņemot vērā augšminēto un pamatojoties uz Pašvaldību likuma 56. panta pirmo daļu un otrās daļas 1. punkta a) apakšpunktu, 57. panta pirmo daļu, likuma “Par pašvaldību budžetiem” 29. pantu,

1. Neatbalstīt tūlītēju kolektīvā iesnieguma iniciatīvas ierosinājuma “Par drošu un izgaismotu gājēju ceļu gar Alūksnes ezeru” īstenošanu.
2. Saglabāt kolektīvā iesnieguma iniciatīvas ierosinājumu kā nākotnes perspektīvu publisko teritoriju apgaismošanai.
3. Lēmumu publicēt pašvaldības tīmekļa vietnē www.aluksne.lv.